Μελέτη των αλλοιώσεων της πρώιμης αρθρίτιδας στο άκρο χέρι με μαγνητική τομογραφία
Authors: Κώστα Παρασκευή 
Published: August 2021

Σκοπός :Να εκτιμήσουμε: α) τα απεικονιστικά ευρήματα της μαγνητικής τομογραφίας (ΜΤ) του άκρου χεριού σε ασθενείς με πολύ πρώιμη ρευματοειδή αρθρίτιδα (ΠΠΡΑ) και να τα συγκρίνουμε με τα ευρήματα ασθενών με πρώιμη (ΠΡΑ) και εγκατεστημένη (ΕΡΑ) και β) να εκτιμήσουμε 1 χρόνο μετά το θεραπευτικό αποτέλεσμα της χορήγησης συμβατικών τροποποιητικών της νόσου φαρμάκων (DMARDs).Aσθενείς και μέθοδοι:Στην μελέτη συμπεριλήφθησαν 57 ασθενείς, 20 άντρες και 37 γυναίκες, ηλικίας 17-83 χρόνων, με κλινική διάγνωση ΡΑ, βασισμένη στα κριτήρια του Αμερικανικού Κολεγίου Ρευματολογίας (ΑCR 2010), οι οποίοι δεν ελάμβαναν θεραπεία. Οι ασθενείς χωρίστηκαν σε 3 ομάδες ανάλογα με την διάρκεια της νόσου. Στην 1η ομάδα συμπεριλήφθησαν 26 ασθενείς με ΠΠΡΑ και διάρκεια νόσου < 3 μήνες. Στην 2η ομάδα συμπεριλήφθησαν 18 ασθενείς με ΠΡΑ και διάρκεια νόσου < 12 μήνες και στην 3η ομάδα 13 ασθενείς με εγκατεστημένη ΕΡΑ και διάρκεια νόσου > 12 μήνες.Σε 22 από τους ανωτέρω ασθενείς χορηγήθηκαν τροποποιητικά της νόσου φάρμακα και επαναλήφθηκε η ΜΤ 1 χρόνο μετά την θεραπεία.Όλοι οι ασθενείς υπεβλήθησαν σε ΜΤ του πλέον πάσχοντος άκρου χεριού. Το πρωτόκολλο της εξέτασης περιελάμβανε τις εξείς ακολουθίες STIR, T1 και T1 SPIR μετά ενδοφλέβια χορήγηση σκιαγραφικού σε μετωπιαίο και σε εγκάρσιο επίπεδο. Οι αλλοιώσεις που μελετήθηκαν με την ΜΤ ήταν οι οστικές διαβρώσεις, το οστικό οίδημα και η υμενίτιδα. Οι αλλοιώσεις βαθμολογήθηκαν με δύο μεθόδους, μία ημιποσοτική μέθοδο (OMERACT) και μία ποσοτική (ANALYZE).Aποτελέσματα:Η στατιστική ανάλυση των ευρημάτων στην πρώτη μελέτη έγινε με τη δοκιμασία διασποράς (analysis of variance-ANOVA) ακολουθούμενη από τον έλεγχο ελάχιστης σημαντικής διαφοράς (least significant test – LSD).Το οστικό οίδημα, που μετρήθηκε με την ογκομετρική μέθοδο (ΑΝΑΛΥΖΕ) και με την ημιποσοτική μέθοδο (OMERACT) και οι οστικές διαβρώσεις, που μετρήθηκαν με την ημιποσοτική μέθοδο (OMERACT), ήταν διαφορετικά μεταξύ των τριών ομάδων. Το LSD τεστ έδειξε στατιστικά σημαντικές διαφορές στο οστικό οίδημα και στις οστικές διαβρώσεις μεταξύ των ομάδων ΠΠΡΑ και ΕΡΑ, p<0.05.Το Unpaired 2-tailed Student t test χρησιμοποιήθηκε για να μελετηθούν διαφορές των απεικονιστικών ευρημάτων της ΜΤ (οστικό οίδημα, υμενίτιδα και διαβρώσεις) στις τρεις ομάδες των ασθενών έναν χρόνο μετά την θεραπεία με τροποποιητικά της νόσου φάρμακα (DMARDs). Μετά τη θεραπεία το DAS-28 ελαττώθηκε σημαντικά στους ασθενείς με ΠΠΡΑ, ΠΡΑ και ΕΡΑ. Στους ασθενείς με ΠΠΡΑ παρατηρήθηκε σημαντική ελάττωση του οστικού οιδήματος και της υμενίτιδας. Στους ασθενείς με ΠΡΑ παρατηρήθηκε σημαντική ελάττωση της υμενίτιδας. Δεν παρατηρήθηκε σημαντική διαφορά στις οστικές διαβρώσεις και στις τρεις ομάδες.Συμπεράσματα:1. Σε ασθενείς με ΠΠΡΑ η ΜΤ του άκρου χεριού αναδεικνύει την παρουσία οστικού οιδήματος, διαβρώσεων και υμενίτιδας. 2. Με τη ΜΤ του άκρου χεριού πέραν της κλινικής διάγνωσης της ΡΑ μπορεί να εκτιμηθεί ο βαθμός της προσβολής , η επιθετικότητα της νόσου καθώς και να εκτιμηθεί το θεραπευτικό αποτέλεσμα.3. Η πρώιμη διάγνωση της ΡΑ με τη ΜΤ του άκρου χεριού και η έγκαιρη έναρξη της θεραπείας μπορεί να οδηγήσει σε μείωση της φλεγμονής, με την υποχώρηση του οστικού οιδήματος και της υμενίτιδας στους ασθενείς με ΠΠΡΑ.